Bya FRED KAYONGO
NGA tugenda okutuuka ku ntikko y’okulamaga e Namugongo, Abajulizi abasinga obungi gye battibwa, bangi ku bakkiriza balabiddwako nga batambula okutuuka mu kifo kino nga n'abamu batandise okulamaga mu bifo eby'enjawulo Abajulizi bano gye baabeeranga.
Nnamungi w’omuntu yeeyiye e Butega ku lw'e Mityana awaakulira Omujulizi Matia Mulumba amanyiddwa ennyo okubeera omuwolereza w'abafumbo n'amaka.
Mu mmisa eyeetabiddwaako abantu okuva mu bitundu eby’enjawulo Fr. Emmanuel Tamale bwe yabadde abuulira yategeezezza nti Matia Mulumba yali mwana nzaalwa y’e Busoga gye baamunyaga nga mwana muto ne bamuguza omwami amanyiddwa nga Tomusange Magatto ow’Omusu eyali abeera e Butega awaali amaka ge
Kigambibwa nti Omujulizi ono Matia Mulumba yasoma eddiini zonna era nga yasooka kusoma ya Kisiraamu kubanga be baasooka okujja muno.
Mu 1877 Makaayi ne banne bwe bajja okuyigiriza enjiri ya Kristu, nabo Matia Mulumba n'abawuliriza.
"Wabula yali tannazuula mazima g'ayagala, nga wayise emyaka ebiri Mapeera ne Amasi ne bajja n'enjiri y'emu nabo n'abawuliriza," Fr. Tamale bwe yayigirizza.
Fr. Tamale agamba nti Matia Mulumba yalina ekintu kye yalaba mu ddiini eno era n'afuuka Omukatoliki, yalangirira lwatu nti ye muddu wabula omuddu wa Yezu.
"Ng'akoze amaka, Matia Mulumba yasenga ewa Ddumba, omwami wa Kabaka era Ddumba bwe yafa n'asikirwa Kaabunga olwo n'alya Obwamukwenda. Ku kyalo kino we yava okukola emirimu ewa Mukwenda n’okuyigiriza eddiini
Abafumbo baasiibye wa Mujulizi Matia Mulumba okugenda e Nalukolongo mu Kampala okwetaba mu mmisa ng'atambuza bigere kubanga y’entambula eyaliwo ebiseera ebyo.
Matia Mulumba yali musajja njasabiggu era yalina amaka n’abakyala abawerako wabula bwe yatandika okusomesa eddiini abakyala beyalina abangi n'abaleka n'asigaza omu yekka ng'eddiini bwe yali esomesa ekitaasanyusa Katikkiro
n'abaami ba Kabaka ebiseera ebyo.
Yali musajja ayagala okukolera awamu ne mukyala we era emirundi mingi emirimu gy’awaka baagikolanga bonna ng'okutyaba enku, okukima amazzi n’ebirala ekitaali kyangu kusangika mu basajja ab'ebiseera ebyo.
Abasomi b’eddiini bwebaatandika okuyigganyizibwa,Matia Kalemba Mulumba yakwatibwa n'aleetebwa mumaaso ga Katikkiro n'amutegeeza kyere nga bwali omusomi.
Wano Katikkiro yalagira bamutwale bamutte ngabamubonyabonya baamukwata okumutwala e Namugongo gyebabattiranga wabula bwe yatuuka e Kampala mukadden'asaba yebamuttire awo.
Baamusalako emikono nga kw'otadde n’okumusala obulere ng’alaba wabula yayitanga kimu Katonda,Baamuleka mu bulumi obungi nga tannafa era bwe waayitawo ennaku ssatu nga May 30 n'afa!
Ono ye Mujulizi eyasinga okubonyaabonyezebwa nga bamutta era ye muworereza w’abafumbo," Fr.Tamale bwe yategeezezza mu kubuulira yeebazizza abantu okwerekereza bye bakola mu budde buno obw'okusiga n’okusambula ne bajja
okulamaga mu kifo kino.Omusumba Christopher Kakooza (ku kkono)ye yakulembeddemu okusaba ng'ekiggwa ky'Omujulizi St. Matia Mulumba kiweza emyaka 50 mu kisaawe e Kampala mukadde.
Ekifaananyi kya Matia Mulumba ekisangibwa mu Klezia y'e Butega.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn